E Massnahm wo dr Handel erliichderet het, isch d Metrisierig gsi, wo 1838 vo de meiste Kantön iigfüehrt worden isch und so die alte Mäss ufghobe het, aber erst 1851 si die Konkordats-Mäss für die ganzi Schwiiz gsetzlig vorgschriibe worde. Die kantonale Währige si bis zur Errichdig vom Bundesstaat biibhalte worde und erst denn von ere gmeinsame Währig, em Schwiizer Franke, abglöst worde. Au d Binnezöll hai dr innerschwiizerisch Handel behinderet und erst mit dr Bundesverfassig vo 1848 isch en eiheitlige Schwiizer Wirtschaftsruum entstande. Die erste Iisebahne in dr Schwiiz si in de 1840er Johr baut worde. D Strecki Basel-Strossburg isch 1844 in Bedriib gnoh worde und Züri-Bade, d «Spanischbrötlibahn», 1847. Die wirtschaftlig Bedütig vo de erste Iisebahne isch no chli gsi, d Zahl vo de Reisende isch wägem Sonderbundschrieg und dr Merzrevolution gsunke und Ware si kuum transportiert worde. Dr Usbau vom Schwiizer Iisebahnnetz het bis zum eidgenössischen Iisebahngsetz vo 1852 müesse warte.[5]